ועדת הכלכלה, כנסת 17, פרוטוקול מספר 271, 2007-06-11 10:00

משה כחלון: בוקר טוב.

משה כחלון: אני פותח את ישיבת ועדת הכלכלה.

משה כחלון: על סדר היום הצעת חוק להסדרת תוצרת אורגנית (תיקון) (דחיית מועדים), התשס"ז-2006.

משה כחלון: ההצעה עברה בקריאה ראשונה במליאת הכנסת ב-26 בפברואר 2007.

לאה ורון: היא הועברה לאחר הקריאה הראשונה במליאה לוועדת הכנסת כדי שזו תקבע איזו ועדה תכין אותה לקריאות השנייה והשלישית.

לאה ורון: ועדת הכנסת העבירה לוועדת הכלכלה את ההצעה רק ב-7 במאי 2007.

משה כחלון: איזו התלבטות הייתה?

משה כחלון: מי ממשרד החקלאות רוצה להתייחס?

אתי בנדלר: מיכל תתאר את המצב החוקי.

מיכל סגן כהן: החוק להסדרת תוצרת אורגנית שהתקבל בשנת 2005 קובע כי החוק ייכנס לתוקפו באוגוסט 2006.

מיכל סגן כהן: התקנות הראשונות, לפי החוק, היו צריכות להיות מוגשות לוועדת הכלכלה קודם.

אתי בנדלר: החוק פורסם ברשומות ב-9 ביוני 2005, ובסעיף 21 שבו נקבע שתחילתו של חוק זה בתום 12 חודשים מיום פרסומו, היינו ב-9 ביוני 2006 החוק היה אמור להיכנס לתוקפו.

מיכל סגן כהן: נוסף לכך נקבע בסעיף 20 לחוק כי תקנות רשומות, לפי החוק, יותקנו בתוך 8 חודשים מיום פרסומו של החוק.

מיכל סגן כהן: כנראה, הייתה הערכה לא נכונה לגבי היכולת להתקין תקנות.

מיכל סגן כהן: הנושא הוא מורכב וקשה- -

משה כחלון: כמה זמן ניתן להם להתקין תקנות, שנה?

מיכל סגן כהן: ניתנו אז 8 חודשים להגיש את התקנות לוועדת הכלכלה.

משה כחלון: עד 1 במאי.

מיכל סגן כהן: התקנות היו צריכות להיות מוגשות לוועדת הכלכלה של הכנסת בתוך 8 החודשים ההם.

משה כחלון: לאיזה מועד זה מביא אותנו?

אתי בנדלר: עד 9 בפברואר 2006 היו צריכים להתקין תקנות כי אי אפשר לבצע את החוק הזה בלי תקנות.

אתי בנדלר: חלק מהתקנות טעונות אישור ועדת הכלכלה של הכנסת, ובהתאם להוראות אותו סעיף, עד לאותו מועד, דהיינו עד 9 בפברואר 2006 היו צריכים להגיש את התקנות הראשונות לאישור ועדת הכלכלה של הכנסת, אותן תקנות שטעונות אישור ועדת הכלכלה.

משה כחלון: מה קרה ב-2006?

מיכל סגן כהן: אני מוכרחה להגיד שאני לא בדיוק מבינה למה התכוון המחוקק כשאמר "תקנות ראשונות".

אתי בנדלר: אני אסביר לך מכיוון שזה מצוי בחקיקה רבה.

אתי בנדלר: אם אנחנו אומרים שהתקנות יובאו עד לתאריך מסוים, ולאחר-מכן הסתבר שיש צורך בתקנות נוספות.

אתי בנדלר: אז מתקין התקנות יעבור על הוראות החוק הראשי?

אתי בנדלר: לא.

אתי בנדלר: אומרים שאלה התקנות הראשונות שיותקנו.

מיכל סגן כהן: המשרד שלנו נערך להתקנת התקנות.

מיכל סגן כהן: לצערי, לא עלה בידינו לעמוד במועדים שקבועים בחוק.

מיכל סגן כהן: הגשנו לכם קבצים של העשייה שלנו עד היום כדי להמחיש עד כמה הדבר קשה.

מיכל סגן כהן: הוא דורש עבודה רבה מאוד ומאוד מדויקת.

מיכל סגן כהן: היום יש לנו שלושה חיקוקים שאנחנו עובדים עליהם: האחד הוא תקנות לאישור גופי בקרה.

מיכל סגן כהן: התקנות האלה עברו שינוי נוסח- -

לאה ורון: תאמרי בכמה מילים מה הכוונה בתקנות לאישור גופי בקרה, כי חבר הכנסת כחלון לא עמד בראשות הוועדה אז.

מיכל סגן כהן: החוק מסדיר את ייצור התוצרת האורגנית וקובע שתוצרת אורגנית לא תשווק, אלא אם היא נושאת שני סמלים: סמל אורגני שישנו בתוספת החוק וסמל של גוף בקרה שנתן לו רשות להשתמש בסמל שלו.

מיכל סגן כהן: גופי הבקרה יוסמכו, לפי התקנות שנתקין.

מיכל סגן כהן: עריכת התקנות האלה כמעט הסתיימה, ואנחנו נמצאים בשלב שהמחלקה לחקיקת משנה במשרד המשפטים העירה את ההערות בפעם השנייה.

מיכל סגן כהן: הסט השני של התקנות הוא הנוהל האורגני.

מיכל סגן כהן: לפי החוק, גוף אישור ובקרה צריך לקבוע תוכנית אורגנית למי שהוא נותן לו היתר להשתמש בסמלו.

מיכל סגן כהן: עצם התוכנית האורגנית כפופה לתקנות להסדרת העיבוד והמכירה של התוצרת האורגנית שמתקין שר החקלאות.

מיכל סגן כהן: התקנות האלה גם נמצאות כבר אחרי סיבוב שני במשרד המשפטים.

מיכל סגן כהן: יש מחלוקות על כל מיני דברים משפטיים.

מיכל סגן כהן: לאחרונה התבקשנו על-ידי מי שמייצג את הארגון לחקלאות אורגנית, שזה הארגון היציג, להמתין לנוסח סופי של התקנות עד שהם יעירו הערות נוספות, ונתבקשתי על-ידי משרד המשפטים לא להגיש לאישורם תקנות, אלא לאחר שיהיה דיון בכל ההערות שהתקבלו.

מיכל סגן כהן: הסט השלישי הוא תקנות לתכשירים.

מיכל סגן כהן: מכיוון שלא כל התכשירים מהתוצרת האורגנית מותרים לשימוש אנחנו מתקינים תקנות נפרדות לתכשירים.

מיכל סגן כהן: את התקנות האלה הפצנו להערות ועדיין לא קיבלנו התייחסות- -

מרים פרוינד: קיבלנו.

אתי בנדלר: זה בעיקר תכשירים קוסמטיים?

מיכל סגן כהן: לא.

מיכל סגן כהן: עקרונית בתכשירי הדברה לתוצרת מן הצומח מותר לשימוש רק תכשיר שנרשם בהתאם לתקנות הגנת הצומח, תכשירים כימיים.

מיכל סגן כהן: התכשירים שאנחנו מדברים עליהם כאן נרשמו בהתאם לתקנות ההן של הגנת הצומח, ואז הם צריכים לעלות עוד מדרגה אחת ולהיות מאושרים גם לעניין החוק הזה.

מיכל סגן כהן: אחרת אסור יהיה להשתמש בהם.

לאה ורון: מדובר בתכשירי הדברה?

מרים פרוינד: תכשירי הדברה, תכשירי דישון- -

אתי בנדלר: תכשירים שמשמשים לחקלאות.

מיכל סגן כהן: אלה שלושת מערכות התקנות.

מרים פרוינד: שינוי סמל.

מיכל סגן כהן: יש לנו גם שינוי סמל, אבל זה לא באישור הוועדה.

משה כחלון: של 32 מ"מ?

מרים פרוינד: לא.

מרים פרוינד: הסמל הקודם היה רק בעברית והחלטנו שיהיה אותו סמל גם לייצוא וגם לשוק המקומי, ולכן הוספנו כיתוב - -

משה כחלון: למה לא יפחת מ-32 מ"מ?

מרים פרוינד: כי אחרת הוא פשוט בלתי קריא.

מרים פרוינד: ביקשנו שיקטינו למינימום כדי לראות עד כמה הוא קריא.

מיכל סגן כהן: אנחנו מאמינים שבתוך 3 חודשים, כלומר עד 15 בספטמבר נוכל להגיש לאישור ועדת הכלכלה של הכנסת את הטיוטה המאושרת של התקנות על-ידי משרד המשפטים לעניין תוצרת צמחית בלבד.

מיכל סגן כהן: לעניין תוצרת מן החי אנחנו חייבים לבקש דחייה לשנה- -

אתי בנדלר: לעניין עצם הגשת התקנות.

מיכל סגן כהן: לעניין תחילת החוק לעניין תוצרת מן החי.

מיכל סגן כהן: מאחר שבלי תקנות אי-אפשר להחיל את החוק.

אתי בנדלר: את רוצה לעשות הבחנה בין תוצרת צמחית לבין תוצר מן החי.

אתי בנדלר: לעניין תוצרת צמחית את רוצה להגיש את התקנות לוועדת הכלכלה בתוך 3 חודשים מעתה- -

לאה ורון: אני מתנצלת, אבל עו"ד מיכל סגן כהן מסרה 3 סטים של תקנות שעובדים עליהם: סט אחד זה תקנות לאישור גופי בקרה, סט שני זה נוהל אורגני והסט השלישי זה תקנות לתכשירים.

לאה ורון: עכשיו את מדברת על שני סוגים נוספים של תקנות?

מיכל סגן כהן: לא, על סט אחד – תוצרת מן החי שעוד לא התחלנו בכלל את העבודה עליהם.

לאה ורון: לאה שני סטים נוספים לשלושה שציינת?

מיכל סגן כהן: זה יהיה סט אחר לחלוטין לעניין זה.

אתי בנדלר: סט אחד נוסף.

אתי בנדלר: כי מה שעיבדו בעצם לתקנות מהותיות מתייחס רק לתוצרת צמחית.

אתי בנדלר: אני רוצה להבין את לוח הזמנים.

משה כחלון: זאת הצעת החוק?

אתי בנדלר: זאת הצעת החוק, אבל הם רוצים לבקש שינויים בה.

משה כחלון: הבנתי.

אתי בנדלר: הם רוצים לעשות קודם כל הבחנה לעניין זה בין תוצרת צמחית לבין תוצרת מן החי.

אתי בנדלר: יש שני תאריכים רלוונטיים בחוק: תאריך ראשון הוא המועד להגשת תקנות ראשונות לאישור ועדת הכלכלה של הכנסת ולהתקנת תקנות שאינן טעונות אישור ועדת הכלכלה של הכנסת; והמועד השני הוא תחילת החוק.

אתי בנדלר: הם מבקשים לקבוע, למעשה, ארבעה מועדים במקום שניים: מועד אחד להגשת תקנות ראשונות בנוגע לתוצרת צמחית ומועד שני לתחילת החוק לתוצרת צמחית, ושלישי ורביעי אותו דבר לגבי תוצרת מן החי.

אתי בנדלר: הבנתי אותך נכון?

אתי בנדלר: אני חוזרת על הדברים כדי שאני אוכל לנסח את החוק אם היושב ראש יאשר את העקרונות האלה.

מיכל סגן כהן: אנחנו מבקשים 3 חודשים להגשת סט התקנות האלה – שאת הטיוטות שלהן המצאנו לכם כרגע – לאישור ועדת הכלכלה של הכנסת.

מיכל סגן כהן: כדי להגיש לועדת הכלכלה של הכנסת.

משה כחלון: אנחנו נקריא את החוק ונדבר על ההערות, ואז נחליט אם אנחנו מאשרים אותן או לא.

מיכל סגן כהן: לגבי התוצרת מן החי, כמו שאמרה עורכת הדין אתי בנדלר.

משה כחלון: בסדר.

משה כחלון: יש פה מישהו מתנובה?

אורנית רז: לא.

אורנית רז: אני מנכ"לית ארגון חקלאות אורגנית.

אורנית רז: התפיסה האורגנית מתייחסת לתוצרת הצמחית ולתוצרת מן החי כמכלול.

אורנית רז: מה שיקרה עכשיו הוא שכאשר התקנות לתוצרת הצמחית יאושרו, יהיה בלבול בציבור.

אורנית רז: התוצרת מן החי מתייחסת גם למוצרים מעובדים.

אורנית רז: למשל לעוגיות שיש בהן ביצים שזאת תוצרת מן החי – לכן איך הציבור יפריד בין תוצרת צמחית לבין תוצרת מן החי?

אורנית רז: אנחנו מעדיפים שכל ההתייחסות לתקנות גם בעניין תוצרת צמחית וגם בעניין תוצרת בעלי חיים תיעשה בשלב יותר מאוחר, והתקנות יגיעו יחד ויאושרו יחד, וכך אנחנו נצא לדרך עם כל החוק.

אורנית רז: יש כל מיני ניואנסים שהציבור לא מבין כבר היום.

אורנית רז: להחזיר את המודעות הזאת זאת עבודה מאוד קשה שאנחנו נצרך לעבוד עליה, ולהתחיל להסביר מה כן ומה לא – הסלט מירקות אורגניים, אבל הביצה היא לא אורגנית- -

יעקב כהן: אני מגדל ביצים אורגניות, ועצם ההפרדה הזאת עשויה ליצור בעיה גדולה, מה גם שמשרד החקלאות החליט שהאגף להגנת הצומח הוא שמפקח על כל הנושא הזה.

יעקב כהן: הוא לא יכול לפקח על נושא בעלי החיים.

יעקב כהן: צריך להסדיר את הנושא הזה בצורה ברורה ויחד עם נושא החקלאות הצמחית כדי לא ליצור בלבול.

יעקב כהן: אני מבין שיש בעיה עם החוק, אבל צריך למצוא דרך שתהיה נוחה לכולם.

משה כחלון: יש פה גם מכתב מלשכת סמנכ"ל תנובה, לכן ביקשתי לדעת אם יש מישהו מתנובה.

אורנית רז: תנובה מיוצגת על-ידי ארגון לחקלאות אורגנית.

משה כחלון: יש לכם המכתב?

משה כחלון: אורנית רז: יש.

משה כחלון: הם מתייחסים לפן שלהם.

משה כחלון: עורכת הדין סגן כהן דיברה על הפרדה בין תקנות התוצרת מן החי לבין תקנות התוצרת הצמחית ולהציג את תקנות התוצרת מן החי בשלב מאוחר יותר, וזה מקובל עלינו.

משה כחלון: אבל המצב האופטימלי בעינינו הוא להציג את התקנות כחבילה בשלב מאוחר יותר.

משה כחלון: אין פער בין מה שאת אומרת לבין מה שתנובה רוצה?

אורנית רז: תנובה היא חברה בארגון- -

משה כחלון: אבל היא מצאה לנכון לשלוח מכתב לוועדה.

אורנית רז: זה לא סותר זה את זה.

משה כחלון: הבנתי, את אומרת שזה יהיה רק בשלב מאוחר יותר.

אורנית רז: בתוך שנה נגיש את כל התקנות יחד.

אורנית רז: זה לא בא במקום מה שהם אומרים, אלא בתוספת.

אורנית רז: נגיש הכול יחד כמכלול.

משה כחלון: עורכת הדין מיכל סגן כהן, את רוצה להתייחס לדברים?

מיכל סגן כהן: כיוון שמדובר בדברים שמיושמים בעולם אני מעדיפה שד"ר מרים פרוינד שמומחית בנושא תסביר אם ניתן לעשות הפרדה או לא, איך מקובל בעולם, מה יהיה עם הביצים וכדומה.

מרים פרוינד: בהתפתחות של התחיקה האורגנית בעולם זה התחיל במוצרים שמקורם בצמח.

מרים פרוינד: החלק של החי הוסף כמעט בכל החוקים הרבה יותר מאוחר מכיוון שהוא יותר מורכב מהנושא של צמחים.

מרים פרוינד: הייתה פה הערה בנושא האחריות שלנו באשר לבעלי חיים, ומכיוון שאנחנו יושבים באותו משרד יחד עם השירותים הווטרינריים זאת הייתה החלטה משותפת, וכל נושא החקיקה האורגנית יהיה בידי השירותים להגנת הצומח ובשיתוף פעולה, כמובן, עם השירותים הווטרינריים.

מרים פרוינד: השר האציל את הסמכות הזאת למנהל השירותים להגנת הצומח.

מרים פרוינד: אני לא רואה את הקשר החד-ערכי הזה של כל המכלול.

מרים פרוינד: בסט התקנות הראשונות שמונח פה יש חלק גדול שהוא רלוונטי גם לבעלי חיים, למשל אישור גופי בקרה.

מרים פרוינד: בסופו של דבר אלה יהיו אותם גופי בקרה שיעשו בשני הנושאים.

מרים פרוינד: עניין רישום תכשירים הוא פשוט הרחבה של התקנות.

מרים פרוינד: התקנה הבעייתית זה סטנדרט הייצור של המזון האורגני; אנחנו אישרנו את הסטנדרט בכל המוסדות, בשירותים הווטרינריים ובארגון.

מרים פרוינד: אנחנו עכשיו נערכים להפיכה שלו לתקנה, וזה דבר שדורש הרבה זמן.

מרים פרוינד: נכון שתהיה תקופה עד שכל המכלול יאושר, שמוצרים מן החי לא ייחשבו למוצרים אורגניים, לפי החוק.

מרים פרוינד: אבל אותו מצב יהיה גם היום.

מרים פרוינד: אני לא רואה למה עגבנייה לא יכולה להיות אורגנית כבר היום אם היא כזאת- -

יעקב כהן: קודם כל היא אורגנית כבר היום.

אורנית רז: אולי הובנתי לא נכון; הארגון בעד החוק הזה.

אורנית רז: אני בטוחה שזה חשוב מאוד- -

משה כחלון: הדברים ברורים.

משה כחלון: פה נאמר שבמקום להמתין עד שהכול יסתיים, ואחר-כך לעשות את החוק, חלק מן המוצרים כבר היום יכולים להגדיר אותם אורגניים, וחבל להמתין עם זה.

אורנית רז: גם היום הם מוגדרים אורגניים, אבל העניין הוא איך אנחנו פונים אל הצרכנים, אם אנחנו יוצרים בלבול או לא, אם אנחנו רואים חזית אחת מאוד ברורה מכלול של תוצרת, ולא כל פעם מטפטפים עוד דבר ועוד דבר.

אורנית רז: זה טובת הציבור והצרכנים, וגם יהיה יותר קל להסדיר את זה ולהסביר את ההבדלים בין הדברים.

אריאל כהאן: הניסיון עם חוקים מראה שאם אתה מחכה, ואתה מכניס אותו לתוקפו רק כאשר כל התקנות מכוח אותו חוק נכנסים לתוקף, אתה מסתכן בסחבת, זה יכול לקחת הרבה מאוד זמן, אנחנו מכירים את זה מחוקים אחרים שבהם חקיקת משנה באה בהדרגה.

אריאל כהאן: כאשר מכניסים סט אחד של תקנות באופן טבעי בא אחריו הסט הבא.

אריאל כהאן: לכן נראה לי שהעמדה של משרד החקלאות טובה יותר.

משה כחלון: בסדר גמור.

משה כחלון: אני מבקש להקריא את החוק.

מיכל סגן כהן: - - -

אתי בנדלר: אז תגידי שזה לא רלוונטי כרגע.

משה כחלון: הכנתם הצעה חדשה?

מיכל סגן כהן: לא הכנו הצעה חדשה, אבל אנחנו יודעים מהם עקרונות ההצעה.

מיכל סגן כהן: אנחנו מבקשים להגיש לוועדת הכלכלה בתוך 3 חודשים מהיום לאישור- -

אתי בנדלר: דברי אתנו על תאריכים כי אנחנו לא יודעים מה זה "היום".

אתי בנדלר: "היום" זה תאריך לא רלוונטי לשום דבר ועניין.

מיכל סגן כהן: עד 15 בספטמבר להגיש לאישור ועדת הכלכלה את התקנות ככל שהן נוגעות לתוצרת אורגנית צמחית.

אתי בנדלר: לגבי המועד שמוצע כרגע, אם אני זוכרת נכון, ב-15 בספטמבר חל ראש השנה, וזאת פגרת הכנסת.

אתי בנדלר: אז העובדה שנגביל בחוק הגשת תקנות לאישור ועדת הכלכלה עד לאותו מועד, נראית לי לא כל-כך מתאימה לנסיבות העניין.

אתי בנדלר: אני לא רואה את הוועדה מתכנסת בין החגים לאשר את התקנות בהתחשב בבהילות הנושא, כפי שלמדנו לגביו בהשתלשלות העניין.

אתי בנדלר: לכן אני מציעה שזה יהיה עד 15 באוקטובר.

משה כחלון: הכנסת חוזרת ב-14 באוקטובר.

אתי בנדלר: שהם יגישו את זה, זה לא מחייב אותנו לשבת ולדון בזה כנושא ראשון, אבל לפחות שיהיה על שולחן הוועדה כדי שיהיה אפשר מיד עם כינוס הכנסת לקבוע דיון על כך.

מיכל סגן כהן: תקנות לעניין תוצרת מן החי אנחנו מבקשים לדחות את התחילה בשנה.

אתי בנדלר: את עצם הגשת התקנות?

מיכל סגן כהן: כן.

משה כחלון: אני לא יודע מה להגיד לכם.

משה כחלון: אתם רוצים לתקן כרגע את סעיף 20?

אתי בנדלר: כן, חייבים.

משה כחלון: אז תקריאו את הנוסח המתוקן.

מיכל סגן כהן: אני רוצה שיהיה כתוב במקום סעיף 20: "תקנות ראשונות לפי חוק זה יוגשו לאישור ועדת הכלכלה של הכנסת עד יום 15 באוקטובר 2007".

משה כחלון: במקום 1 במאי 2007?

לאה ורון: "בחוק להסדרת תוצרת אורגנית, התשס"ה-2005, בסעיף 20, במקום הסיפה החל במילים "יותקנו בתוך שמונה חודשים" יבוא- -

מיכל סגן כהן: "יוגשו לאישור ועדת הכלכלה של הכנסת עד יום 15 באוקטובר 2007".

אתי בנדלר: אני מציעה שקודם נתקן את סעיף ההגדרות, סעיף 1 לחוק ונוסיף הגדרה של תוצרת צמחית.

אתי בנדלר: יש לנו הגדרה של תוצרת מן החי, ותהיה לנו גם של תוצרת צמחית.

אתי בנדלר: ייתכן שיש צורך בהגדרה נוספת לצורך העניין הזה בהגדרה של תוצרת חקלאית.

אתי בנדלר: ואז בסעיף 20 נכתוב: "תקנות ראשונות לפי חוק זה יותקנו לעניין תוצרת צמחית עד 15 באוקטובר 2007- -

מיכל סגן כהן: זה "יותקנו", זה כולל כבר את האישור של הוועדה.

אתי בנדלר: לא, יש כאן הבחנה.

אתי בנדלר: את לא רוצה לעשות בכלל הבחנה בין תקנות שטעונות אישור ועדה לבין תקנות שאינן טעונות אישור ועדה?

אתי בנדלר: אני מזכירה לך, שלפי סעיף 15(א) יש סטים שונים של תקנות, שחלקן טעונות אישור ועדת הכלכלה וחלקן אינן טעונות אישור כזה.

אתי בנדלר: ייתכן שתרצו להתקין עוד תקנות.

מרים פרוינד: כמעט הכול כלול באישור שלכם.

אתי בנדלר: אז אנחנו נתייחס רק ל"תקנות ראשונות יוגשו לאישור ועדת הכלכלה של הכנסת"?

מיכל סגן כהן: כן.

אתי בנדלר: אם כך: "תקנות ראשונות הטעונות אישור ועדת הכלכלה של הכנסת יוגשו לאישורה עד 15 באוקטובר 2007, לעניין תוצרת צמחית, ולעניין תוצרת מן החי עד - -

מיכל סגן כהן: שנה מהיום.

אורנית רז: אני לא מבינה מה יהיה הסטטוס של מוצרים של בעלי חיים, כמו חלב וביצים בשנה הזאת.

אורנית רז: יהיה אפשר להמשיך לקרוא להם אורגניים כמו שהם?

אתי בנדלר: אני לא בטוחה שאפשר יהיה לקרוא להם כך.

אורנית רז: זאת בדיוק הבעיה- -

משה כחלון: אני ממש מרגיש לא נוח, זה אחד הדיונים המוזרים שהיו לי בשנה וחצי האחרונות.

משה כחלון: אני מבקש ממשרד החקלאות לבוא לכאן מוכנים.

משה כחלון: זה על גבול הזלזול.

משה כחלון: אני כבר לא מדבר על זלזול בחוק, אני מדבר על זלזול במועדים; להגיע לכאן ולהתחיל לעשות אתנו משא ומתן על נוסח, זה לא רציני.

משה כחלון: הדיון נעול, ואני מבקש להגיע לדיון הבא מוכנים גם עם הנוסח.

משה כחלון: תודה.